Estación de autobuses de Pontevedra

A **Estación de Autobuses de Pontevedra** é unha estación de autobuses na cidade de Pontevedra que permite o tráfico de autobuses interurbanos, con destinos nacionais ou internacionais.

## Localización 
A estación de autobuses de Pontevedra está situada na zona sur da cidade, na Avenida da Estación, fronte á estación de ferrocarril, xunto ao río Gafos. Está a 400 metros da circunvalación PO-10 e preto da autoestrada AP-9.

## Historia 
Desde os anos da posguerra, na década de 1940, Pontevedra viña demandando unha estación de autobuses para centralizar o transporte de viaxeiros en autocar, de acordo coa súa condición de capital de provincia. Tras moitas xestións en Madrid, Calixto González-Posada Rodríguez foi o primeiro alcalde da cidade en anunciar a construción da estación. Con todo, o compromiso do goberno español coa súa construción non se materializou, nin nos anos 40 nin nas décadas seguintes.

A falta de estación de autobuses, os autobuses que chegaban a Pontevedra paraban en varias rúas céntricas da cidade como Gutiérrez Mellado (antiga Xeneral Mola), Pastor Díaz, Benito Corbal, Sagasta, Cobián Roffignac, García Camba e a praza de San Xosé.

Finalmente, tras cuestionarse a elección da súa localización pola súa relativa distancia do centro da cidade, a estación de autobuses de Pontevedra construíuse nun terreo fronte á estación de ferrocarril, no seu lado oeste, preto do río Gafos. O enxeñeiro encargado da obra foi o señor Moreno de la Casa. As obras de construción empezaron en decembro de 1976 e duraron dous anos. A estación de autobuses foi inaugurada polo alcalde de Pontevedra Joaquín Queizán Taboada o 4 de decembro de 1978. Con todo, a estación non entrou en funcionamento ata o 24 de novembro de 1980, con dúas plantas, escaleiras mecánicas e varios establecementos comerciais no seu interior. En 2015, as escaleiras mecánicas foron eliminadas e substituídas por dous ascensores con capacidade para 13 persoas cada un.

O 13 de xaneiro de 2020, a Xunta de Galicia iniciou a gran reforma da estación de autobuses, cun orzamento de 6 millóns de euros. A fachada, o interior e os sistemas de información foron completamente renovados e recuperouse a cuberta orixinal do edificio, favorecendo un interior luminoso. Tamén se renovaron as dársenas, elimináronse os carrís dos dous accesos rodados que había a ambos os dous lados da fachada principal da estación e construíuse un novo acceso rodado no lado suroeste cara á avenida Josefina Arruti. Ademais, construíuse unha praza peonil fronte á estación e unha nova conexión peonil no lado este coa estación de ferrocarril para fomentar o transporte intermodal de pasaxeiros e recuperouse e axardinouse a zona do río Gafos.

O novo acceso á estación polo sur entrou en funcionamento o 1 de setembro de 2021. As obras de reforma da estación finalizaron en novembro de 2022.   

## Descrición 
O edificio da estación de autobuses de Pontevedra ten dúas plantas. A planta superior é accesible desde a praza da Avenida da Estación, a través dunha ampla rampla apta para discapacitados ao longo da parte central da fachada e de escaleiras nos laterais. Nesta planta atópase a entrada, un gran vestíbulo central, unha cafetería, as oficinas de xestión e información, os aseos, un gran panel informativo frontal e os ascensores. A planta baixa dá acceso ás 18 dársenas de embarque, dispostas en batería, e conta cunha área de espera exterior.

A fachada está composta por un revestimento branco de chapa de aceiro microperforada, que lle dá un aspecto unificado, e múltiples xanelas. O teito, fiel ao seu deseño orixinal, ofrece moita luz grazas aos múltiples lucernarios. No interior, o amplo vestíbulo da primeira planta benefíciase da luz natural e está dominado por texturas de madeira.

Fronte á entrada principal da estación hai unha gran praza peonil pavimentada con árbores, en cuxo lado sur hai unha marquesiña que delimita unha ruta peonil que une a estación de autobuses coa de ferrocarril. Ao oeste da praza, hai unha zona de estacionamento e un carril *kiss and ride* para os usuarios que chegan á estación en coche ou moto.

## Servizos 
A estación de autobuses de Pontevedra está servida por diversas liñas de autobuses. Pontevedra está conectada por autobús coa maioría das cidades de España e Galicia, así como co estranxeiro, incluído o aeroporto do Porto e Francia.

## Galería 

Ficheiro:Estación de Autobuses de Pontevedra capital, fachada oeste.jpg|Lado oeste da estación de autobuses
Ficheiro:Fachada trasera estación bus.jpg|Fachada traseira da estación
Ficheiro:Ventanales de la estación de autobuses de Pontevedra capital, vista hacia la estación de ferrocarril.jpg|Fiestras da estación con vistas á estación de ferrocarril
Ficheiro:Interior de la estación de autobuses de Pontevedra capital.jpg|Interior da estación
Ficheiro:Plaza de la Estación de autobuses de Pontevedra capital, árboles y bancos.jpg|Praza da estación
Ficheiro:Salida y entrada para buses de la estación de autobuses de Pontevedra capital.jpg|Saída e entrada da estación de autobuses
Ficheiro:Estación de autobuses de Pontevedra capital - Dársenas del lado este.jpg|Dársenas do lado este
Ficheiro:Estación de autobuses de Pontevedra capital - Dársenas del lado oeste.jpg|Dársenas do lado oeste
Ficheiro:Estación de Autobuses de Pontevedra capital - lateral oeste.jpg|Fachada oeste da estación
Ficheiro:Estación de Autobuses Pontevedra capital - Parking y Kiss and ride.jpg|Aparcadoiro e carril *kiss and ride*
Ficheiro:Interior de la estación de autobuses de Pontevedra capital ascensor y escalera.jpg|Un dos ascensores e escaleiras no interior
Ficheiro:Plaza de la estación de autobuses de Pontevedra capital - vista hacia calle Gorgullón.jpg|Praza da estación en fronte á rúa do Gorgullón
Ficheiro:Puente de Salida y entrada para buses de la Estación de Autobuses de Pontevedra capital.jpg|Ponte para a entrada e saída de autobuses
Ficheiro:Plaza de la Estación Pontevedra capital - Barandilla de cierre hacia el Gafos.jpg|Varanda que pecha a praza con vistas ao río Gafos
Ficheiro:Ventanales de la estación de autobuses de Pontevedra capital, vista hacia la zona de autobuses.jpg|Xanelas da estación de autobuses con vistas aos autocares
Ficheiro: Estación de Autobuses en Pontevedra capital.jpg|Entrada principal da estación de autobuses de Pontevedra
Ficheiro: Cafetería de la estación de autobuses de Pontevedra capital.jpg|Cafetería da estación de autobuses
Ficheiro: Una de las entradas a la estación de autobuses de Pontevedra capital.jpg|Unha das entradas ó vestíbulo central
Ficheiro: Lucernarios originales en el interior de la Estación de Autobuses de Pontevedra capital.jpg|Lucernarios orixinais no interior da estación

## Notas 
## Véxase tamén 
### Outros artigos 
* Estación ferroviaria de Pontevedra
### Ligazóns externas 
* Vídeo da reforma da estación publicada pola Xunta de Galicia
* Horarios e liñas
* As liñas que serven a estación e destinos